**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL SPECIALIOSIOS TIKSLINĖS DOTACIJOS MOKYMO LĖŠŲ DALIES, TENKANČIOS LAZDIJŲ RAJONO SAVIVALDYBEI, APSKAIČIAVIMO, PASKIRSTYMO IR PANAUDOJIMO TVARKOS APRAŠO PATVIRTINIMO**

2018 m. spalio 16 d. Nr. 34-1484

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Mokymo lėšų apskaičiavimo, paskirstymo ir panaudojimo tvarkos aprašo patvirtinto Lietuvos Respublikos Vyriausybės 2018 m. liepos 11 d. nutarimu Nr. 679 ,,Dėl mokymo lėšų apskaičiavimo, paskirstymo ir panaudojimo tvarkos parašo patvirtinimo 12 punktu, Lazdijų rajono savivaldybės taryba n u s p r e n d ž i a:

1. Patvirtinti Specialiosios tikslinės dotacijos mokymo lėšų dalies, tenkančios Lazdijų rajono savivaldybei, apskaičiavimo, paskirstymo ir panaudojimo tvarkos aprašą (pridedama).

2. Pripažinti netekusiu galios Lazdijų rajono savivaldybės tarybos 2014 m. gruodžio 17 d. sprendimą Nr. 5TS-1368 „Dėl Lazdijų rajono savivaldybės specialiosios tikslinės dotacijos mokinio krepšeliui finansuoti 7 procentų dalies paskirstymo ir naudojimo tvarkos aprašo patvirtinimo “ su visais pakeitimais ir papildymais.

Savivaldybės meras

PATVIRTINTA

Lazdijų rajono savivaldybės tarybos

2018 m. spalio d. sprendimu Nr.

**SPECIALIOSIOS TIKSLINĖS DOTACIJOS MOKYMO LĖŠŲ DALIES, TENKANČIOS LAZDIJŲ RAJONO SAVIVALDYBEI, APSKAIČIAVIMO, PASKIRSTYMO IR PANAUDOJIMO TVARKOS APRAŠAS**

**I . BENDROSIOS NUOSTATOS**

1. Specialiosios tikslinės dotacijos mokymo lėšų dalies, tenkančios Lazdijų rajono savivaldybei, apskaičiavimo, paskirstymo ir panaudojimo tvarkos aprašas (toliau – Aprašas) reglamentuoja savivaldybei skirtų specialios tikslinės dotacijos mokymo lėšų, išskyrus mokymo lėšas ugdymo planui įgyvendinti, ugdymo reikmėms tenkinti apskaičiavimą ir paskirstymą Lazdijų rajono savivaldybės mokykloms, teikiančioms ikimokyklinį, priešmokyklinį ir bendrąjį ugdymą, neformaliojo vaikų švietimo mokyklų formalųjį švietimą papildančioms ugdymo programoms, viešajai įstaigai Lazdijų švietimo centrui, teikiančiam pedagoginę psichologinę pagalbą ir šių lėšų panaudojimą.

2. Aprašo tikslas – stiprinti mokyklų finansinį savarankiškumą, finansavimo skaidrumą, optimalų, efektyvų ir ekonomišką lėšų naudojimą ugdymo reikmėms.

3. Mokymo lėšos – lėšos, skirtos ugdymo planui įgyvendinti, ugdymo finansavimo poreikių skirtumams tarp mokyklų sumažinti ir kitoms ugdymo reikmėms finansuoti.

**II . MOKYMO LĖŠŲ DALIES, TENKANČIOS SAVIVALDYBEI, APSKAIČIAVIMAS**

4. Lazdijų rajono savivaldybei (toliau – Savivaldybė) skiriamą mokymo lėšų dalį ugdymo finansavimo poreikių skirtumams tarp mokyklų sumažinti sudaro 2 procentai, apskaičiuoti nuo lėšų ugdymo planui (ugdomajai veiklai) įgyvendinti sumos.

5. Savivaldybei skiriamą Mokymo lėšų dalį kitoms ugdymo reikmėms finansuoti sudaro Mokymo lėšų apskaičiavimo, paskirstymo ir panaudojimo tvarkos aprašo, patvirtinto Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“, 1 priede nurodytų ugdymo reikmių koeficientų, padaugintų iš pareiginės algos bazinio dydžio (BD) ir iš atitinkamo faktinio mokinių skaičiaus rugsėjo 1 d. suma.

**III. MOKYMO LĖŠŲ DALIES, TENKANČIOS SAVIVALDYBEI, PASKIRSTYMAS IR PANAUDOJIMAS**

6. Savivaldybė mokymo lėšų dalį, apskaičiuotą Aprašo 4–5 punktais, paskirsto Savivaldybės mokykloms, teikiančioms ikimokyklinį, priešmokyklinį ir bendrąjį ugdymą, neformaliojo vaikų švietimo mokyklų formalųjį švietimą papildančioms ugdymo programoms, viešajai įstaigai Lazdijų švietimo centrui, teikiančiam pedagoginę psichologinę pagalbą.

7. Mokymo lėšos ugdymo finansavimo poreikių skirtumams tarp mokyklų sumažinti skiriamos mokyklų, vykdančių ikimokyklinį, priešmokyklinį ir bendrąjį ugdymą:

7.1. pedagoginių darbuotojų pareiginės algos pastoviosios dalies koeficientų skirtumams mokyklose išlyginti, ikimokyklinio, priešmokyklinio ir bendrojo ugdymo prieinamumui užtikrinti. Mokymo lėšos skiriamos, kai nepakanka lėšų ugdymo planui (ugdomajai veiklai) įgyvendinti, tai yra kai pedagogams už darbą nustatyti minimalūs pareiginės algos pastoviosios dalies koeficientai (įskaitant pareiginės algos pastoviosios dalies koeficientų padidinimą dėl veiklos sudėtingumo);

7.2. finansuoti užsienio kalbų mokymuisi laikinosiose grupėse, mažesnėse už matytąsias švietimo ir mokslo ministro tvirtinamuose pradinio, pagrindinio ir vidurinio ugdymo programų bendruose ugdymo planuose;

7.3. finansuoti priemonėms, skirtoms mokinių iš nepalankios socialinės, ekonominės ir kultūrinės aplinkos mokymosi skirtumams sumažinti;

7.4. ikimokyklinio, priešmokyklinio ir bendrojo ugdymo prieinamumui užtikrinti, mokiniams mokyti namuose, kai toks mokymas paskiriamas po rugsėjo 1 dienos, ikimokyklinio ir priešmokyklinio ugdymo formų įvairovei diegti.

8. Mokymo lėšos kitoms ugdymo reikmėms skiriamos:

8.1. ugdymo procesui organizuoti ir valdyti:

8.1.1 mokyklos direktoriaus ir direktoriaus pavaduotojo ugdymui darbo užmokesčiui (įskaitant pareiginės algos kintamąją dalį) ir su juo susijusioms socialinio draudimo įmokoms, išmokoms ir kompensacijoms mokėti;

8.1.2. priemokoms, kai nustatyta apimtimi ugdymo proceso organizavimo ir valdymo funkcijas vykdo kiti darbuotojai.

8.2. švietimo pagalbai mokyklose ir pedagoginę psichologinę pagalbą teikiančiose įstaigose:

8.2.1. socialinių pedagogų, psichologų, specialiųjų pedagogų, logopedų, mokytojo padėjėjų darbo užmokesčiui ir su juo susijusioms socialinio draudimo įmokoms ir kompensacijoms mokėti;

8.2.2. mokyklos bibliotekos darbuotojų darbo užmokesčiui (įskaitant pareiginės algos kintamąją dalį) ir su juo susijusioms socialinio draudimo įmokoms, išmokoms ir kompensacijoms mokėti;

8.2.3. švietimo pagalbos paslaugoms pirkti, užtikrinant švietimo pagalbos teikimą mokiniui, šeimai, mokyklai;

8.2.4. viešosios įstaigos Lazdijų švietimo centro vykdomoms mokinių specialiųjų ugdymosi poreikių įvertinimo, pedagoginės, psichologinės pagalbos teikimo mokiniui, mokytojui, mokyklai ir šeimai funkcijoms finansuoti (darbo užmokesčiui ir su juo susijusioms socialinio draudimo įmokoms ir kompensacijoms mokėti);

8.3. mokymosi pasiekimų patikrinimams organizuoti ir vykdyti. Savivaldybės administracijos Švietimo, kultūros ir sporto skyrius, pasibaigus brandos egzaminams, iki rugsėjo 30 d. pateikia Savivaldybės administracijos Finansų skyriui Savivaldybės švietimo įstaigų darbuotojų, dalyvavusių brandos egzaminų organizavime ir vertinime, sąrašą, kuriame nurodo darbuotojų vykdytas funkcijas egzaminų metu ir darbo valandas, kurios neturi viršyti teisės aktais nustatytų darbo laiko normų. Pagal pateiktus duomenis už egzaminų vykdymą darbo užmokestį ir su juo susijusias socialinio draudimo įmokas ir kompensacijas apskaičiuoja Savivaldybės administracijos Finansų skyrius, vadovaudamasis Lietuvos Respublikos švietimo ir mokslo ministro patvirtintais rekomendaciniais įkainiais. Atitinkamų metų IV ketvirtį Savivaldybės tarybos sprendimu lėšos paskirstomos Savivaldybės švietimo įstaigoms, kurių pedagogai dalyvavo brandos egzaminų organizavime ir vertinime.

8.4. formalųjį švietimą papildančio ugdymo programoms finansuoti. Mokymo lėšos skiriamos neformalųjį ugdymą teikiančioms biudžetinėms įstaigoms, atsižvelgus į jose besimokančių pagal formalųjį švietimą papildančio ugdymo programas mokinių skaičių. Lėšos naudojamos mokytojų, dirbančių pagal formalųjį švietimą papildančias programas, darbo užmokesčiui ir su juo susijusioms socialinio draudimo įmokoms ir kompensacijoms.

9. Aprašo 8.2 ir 8.4 papunkčiuose nurodytos ugdymo reikmėms finansuoti skiriama ne mažiau kaip 100 procentų lėšų, apskaičiuotų pagal Mokymo lėšų apskaičiavimo, paskirstymo ir panaudojimo tvarkos aprašo, patvirtinto Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“, 1 priede nurodytus ugdymo reikmių koeficientus.

10. Aprašo 7 punkte, 8.1 ir 8.3 papunkčiuose nurodytos ugdymo reikmės finansuojamos pagal poreikį ir finansines galimybes.

**IV. BAIGIAMOSIOS NUOSTATOS**

11. Gautas ir nepanaudotas mokymo lėšas įstaigos teisės aktų nustatyta tvarka grąžina į valstybės biudžetą iki teisės aktuose nurodytos datos.

12. Efektyviam ir rezultatyviam mokymo lėšų panaudojimui užtikrinti Savivaldybės administracijos Švietimo, kultūros ir sporto skyrius vykdo sistemingą ugdymo proceso, o Savivaldybės administracijos Finansų skyrius – mokykloms skirtų valstybės biudžeto lėšų panaudojimo stebėseną.

13. Mokyklos vadovas atsako už:

13.1. tikslingą, teisingą ir racionalų mokymo lėšų naudojimą, sprendimų vykdymą, kad ugdymo programos ir ugdymo planų įgyvendinimas būtų susietas su švietimo įstaigų finansavimu;

13.2. teisingą mokymo lėšų apskaitą ir savalaikę finansinę atskaitomybę.

 14. Mokymo lėšų panaudojimo ir finansinės atskaitomybės kontrolę vykdo Savivaldybės administracija.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL SPECIALIOSIOS TIKSLINĖS DOTACIJOS MOKYMO LĖŠŲ DALIES, TENKANČIOS LAZDIJŲ RAJONO SAVIVALDYBEI, APSKAIČIAVIMO, PASKIRSTYMO IR PANAUDOJIMO TVARKOS APRAŠO PATVIRTINIMO“ PROJEKTO**

**AIŠKINAMASIS RAŠTAS**

2018 m. spalio 11 d.

Lazdijai

Lazdijų rajono savivaldybės tarybos sprendimo ,,Dėl specialiosios tikslinės dotacijos mokymo lėšų dalies, tenkančios Lazdijų rajono savivaldybei, apskaičiavimo, paskirstymo ir panaudojimo tvarkos aprašo patvirtinimo” projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Mokymo lėšų apskaičiavimo, paskirstymo ir panaudojimo tvarkos aprašo, patvirtinto Lietuvos Respublikos Vyriausybės 2018 m. liepos 11 d. nutarimu Nr. 679 ,,Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“, 12 punktu.

***Šio sprendimo projekto tikslas –*** patvirtinti Specialiosios tikslinės dotacijos mokymo lėšų dalies, tenkančios Lazdijų rajono savivaldybei, apskaičiavimo, paskirstymo ir panaudojimo tvarkos aprašą.

Nuo rugsėjo 1 d. pasikeitus teisės aktams, savivaldybės įpareigotos patvirtinti naujus mokymo lėšų apskaičiavimo, paskirstymo ir panaudojimo tvarkos aprašus, reglamentuojančius mokymo lėšų, išskyrus mokymo lėšas ugdymo planui įgyvendinti, ugdymo reikmėms tenkinti apskaičiavimą ir paskirstymą rajono savivaldybės mokykloms, teikiančioms ikimokyklinį, priešmokyklinį ir bendrąjį ugdymą, neformaliojo vaikų švietimo mokyklų formalųjį švietimą papildančioms ugdymo programoms, Lazdijų rajono švietimo centrui (teikiančiam pedagoginę psichologinę pagalbą) ir šių lėšų panaudojimą.

***Kaip šiuo metu yra sprendžiami projekte aptarti klausimai*** – iki šiol galiojo Lazdijų rajono savivaldybės specialiosios tikslinės dotacijos mokinio krepšeliui finansuoti 7 procentų dalies paskirstymo ir naudojimo tvarkos aprašas, kuris pasikeitus teisės aktams turi būti keičiamas.

***Kokių pozityvių rezultatų laukiama*** – priėmus šį Lazdijų rajono savivaldybės tarybos sprendimą, specialiosios tikslinės dotacijos mokymo lėšų dalies, tenkančios Lazdijų rajono savivaldybei, apskaičiavimo, paskirstymo ir panaudojimo tvarkos aprašas atitiks teisės aktuose nustatytus reikalavimus.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados*** – dėl sprendimo projekto pastabų ir pasiūlymų negauta.

***Sprendimo projektą parengė*** Lazdijų rajono savivaldybės administracijos Finansų skyriaus vedėjos pavaduotoja Laima Markevičienė.

Finansų skyriaus vedėjos pavaduotoja Laima Markevičienė